Author: agenda0
Company: agenda

Návrh na  organizačno-technické zriadenie Úradu pre štátnu službu 
Slovenskej republiky

1.	Právny rámec

Od 1. apríla 2002 nadobudne  účinnosť  zákon  č. 312/2001 Z. z. o štátnej službe a o zmene a doplnení niektorých zákonov a  od 1. októbra 2001 v rámci prechodných a záverečných ustanovení časť zákona týkajúca sa zriadenia Úradu pre štátnu službu (novela zákona 347/1990 Zb. o organizácií ministerstiev a ostatných ústredných orgánov štátnej správy Slovenskej republiky v znení neskorších predpisov). Úrad pre štátnu službu sa zriaďuje  ako ústredný orgán štátnej správy pre štátnu službu. Úrad pre štátne službu je rozpočtovou organizáciou so sídlom v Bratislave.  Na čele Úradu pre štátnu službu je predseda Úradu pre štátnu službu, ktorého na návrh vlády SR vymenúva a odvoláva prezident Slovenskej republiky. Funkčné obdobie predsedu Úradu pre štátnu službu je 5 rokov.

Úrad pre štátnu službu plní zo zákona tieto úlohy :

-	zabezpečuje jednotný postup pri uplatňovaní zákona o štátnej službe a  všeobecne záväzných právnych predpisov vydaných na jeho vykonanie,
-	vypracúva ročnú správu o uplatňovaní zákona o štátnej službe, ktorú predkladá vláde,
-	vydáva podľa splnomocnenia tohto zákona všeobecne záväzné právne predpisy,
-	vydáva služobné predpisy na zabezpečenie uplatňovania právnych vzťahov pri vykonávaní štátnej služby,
-	pripravuje návrh systemizácie v štátnej službe a kontroluje jej dodržiavanie,
-	vykonáva výberové konanie na prípravnú štátnu službu a na dočasnú štátnu službu, s výnimkou Kancelárie NR SR,  Kancelárie prezidenta SR, Ústavného súdu SR a  Najvyššieho kontrolného úradu SR,
-	riadi vzdelávanie v štátnej službe a zabezpečuje jednotný systémový prístup v ďalšom vzdelávaní štátnych zamestnancov,
-	plní úlohy osobného úradu v rozsahu ustanovenom v tomto zákone,
-	rozhoduje o odvolaniach proti rozhodnutiam služobného úradu vo veciach štátnozamestnaneckého pomeru,
-	kontroluje dodržiavanie tohto zákona a všeobecne záväzných právnych  predpisov vydaných na jeho vykonanie a služobných predpisov,
-	zverejňuje informácie o voľných štátnozamestnaneckých miestach v štátnej službe,
-	vedie evidenciu štátnych zamestnancov a spravuje ich osobné spisy po skončení štátnozamestnaneckého pomeru, s výnimkou štátnych zamestnancov Kancelárie NR SR, Kancelárie prezidenta SR, Ústavného súdu SR, súdov a prokuratúry,
-	plánuje a analyzuje potrebu štátnozamestnaneckých miest, s výnimkou  Kancelárie NR SR, Kancelárie prezidenta SR a Ústavného súdu SR ,
-	vypracúva zásady odborného rastu štátnych zamestnancov a profesijnej kariéry v štátnej službe, s výnimkou Kancelárie NR SR, Kancelárie prezidenta SR,  Ústavného súdu SR, súdov a prokuratúry,
-	určuje kritériá služobného hodnotenia štátnych zamestnancov,
-	vypracúva koncepcie sociálnej starostlivosti v štátnej službe,
-	vytvára a zjednocuje informačný systém v štátnej službe a určuje jeho štandardy,
-	vydáva Etický kódex štátneho zamestnanca.
    
V Úrade pre štátnu službu budú pôsobiť tieto stále komisie Úradu pre štátnu službu a poradné orgány, ktoré v zmysle zákona vymenúva predseda Úradu pre štátnu službu:

-	výberová komisia (uskutočňuje výberové konanie na obsadenie štátnozamestnaneckého miesta na prípravnú štátnu službu, na dočasnú štátnu službu a na vymenovanie za predstaveného do stálej štátnej služby),
-	kvalifikačná komisia (overuje schopnosti a odborné znalosti čakateľov),
-	disciplinárna komisia (rozhoduje o uložení disciplinárneho opatrenia za služobné previnenie štátneho zamestnanca),
-	odvolacia disciplinárna komisia,
-	poradná odvolacia komisia (prerokováva odvolanie pred vydaním rozhodnutia predsedu úradu).

2.	Zriadenie Úradu pre štátnu službu

Úrad pre štátnu službu začne plniť úlohy v súvislosti s prípravou plnenia úloh vyplývajúcich zo zákona o štátnej službe ešte pred nadobudnutím účinnosti celého zákona. Na zriadenie Úradu pre štátnu službu a  zabezpečenie jeho funkčnosti od 1.októbra 2001 je potrebné:

2.1	pripraviť návrh na vymenovanie predsedu Úradu pre štátnu službu 

2.2	vymenovať predsedu Úradu pre štátnu službu 

2.3	zriadiť rozpočtovú kapitolu Úrad pre štátnu službu Slovenskej republiky 

2.4	schváliť štatút Úradu pre štátnu službu vládou Slovenskej republiky

2.5	vytvoriť personálne  podmienky

-	vypracovať organizačnú štruktúru Úradu pre štátnu službu a prijať organizačný poriadok
-	postupne prijímať nových zamestnancov na základe výberového konania za predpokladu využitia odborných znalostí zamestnancov zainteresovaných rezortov (MF SR, MPSVR SR, MV SR).
 
 2.6	vytvoriť priestorové podmienky

V bežných výdavkoch je na položke 636 rozpočtová suma na nájomné na 1 000 m^2 prenajatej plochy á 1 700 Sk/m^2. Vzhľadom na to, že zatiaľ nie je jasné umiestnenie Úradu pre štátnu službu predpokladá sa, že Úrad pre štátnu službu bude sídliť v prenajatých priestoroch, ktoré nie sú majetkom štátu.
    
2.7	vytvoriť materiálno-technické a finančné podmienky

Vzhľadom k tomu, že Úrad pre štátnu službu sa má v súlade so zákonom zriadiť k 1.10.2001, je nutné zabezpečiť jeho činnosť. Potreba finančných prostriedkov do konca roka 2001 predstavuje sumu 8 145 tis. Sk. 

Pre zabezpečenie funkčnosti Úradu pre štátnu službu sa pre rok 2002 predpokladá celková potreba finančných prostriedkov vo výške 34 486 tis. Sk.

Výdavky na zriadenie a činnosť Úradu pre štátnu službu

| v tis. Sk
| r. 2001 | r. 2002
Výdavky celkom | 8 145 | 34 486
z toho | |
Bežné výdavky | 5 645 | 26 486
z toho | |
610 mzdy, platy, služ. príjmy a OOV | 1 920 | 13 104
620 poistné a prísp. zam. do poisť. a NÚP | 725 | 4 947
630 tovary a ďalšie služby | 3 000 | 8 435
z toho: | |
631 cestovné výdavky | 70 | 600
632 energie, voda a komunikácie | 360 | 1 935
633 materiál a služby | 1800 | 2 200
634 dopravné | 245 | 1 400
635 rutinná a štandardná údržba | 100 | 200
636 nájomné za prenájom | 425 | 1 700
637 ostatné tovary a služby | | 400
Kapitálové výdavky | 2 500 | 8 000
z toho | |
710 obstarávanie kapitálových aktív | 2 500 | 8 000

Predpokladá sa, že Úrad pre štátnu službu príjme v roku 2001 taký počet zamestnancov, ktorý by od začiatku budúceho roka zvládol pripraviť všetky náležitosti preň zo zákona vyplývajúce, t. z. že počet zamestnancov ku koncu t. r. bude blízky 60.

Keďže funkčnosť Úradu pre štátnu službu nie je možné zabezpečiť bez adekvátneho priestorového, ale aj materiálno-technického zázemia je nutné, aby proces verejného obstarávania bol čo najkratší.

Zriadenie Úradu pre štátnu službu zo zákona k 1. 10. 2001 a rozpočtovanie rezervy na tento účel v kapitole VPS, teda v kapitole, ktorá neuplatňuje zákon č. 263/1999 Z. z. o verejnom obstarávaní, napĺňa podmienku obstarávania podľa § 52 ods. 1 písm. c) – rokovacie konanie bez zverejnenia, podľa ktorého sa táto metóda uplatní, pretože „tovar, práce alebo služby sa obstarávajú z dôvodu mimoriadnej udalosti nespôsobenej obstarávateľom a vzhľadom na časovú tieseň nemožno uskutočniť verejnú súťaž, užšiu súťaž, ani rokovacie konanie  so zverejnením“.